# Forskrift

[Lov om folkehelsearbeid (folkehelseloven) - Lovdata](https://lovdata.no/dokument/NL/lov/2011-06-24-29)

# [Forskrift om miljørettet helsevern - Lovdata](https://lovdata.no/dokument/SF/forskrift/2003-04-25-486)

# Veiledere

* [Barnehager og smittevern - FHI](https://www.fhi.no/sm/smittevernveilederen/temakapitler/barnehager-og-smittevern/?term=)
* [Helse og miljø i barnehager, skoler og skolefritidsordninger - Helsedirektoratet](https://www.helsedirektoratet.no/veiledere/helse-og-miljo-i-barnehager-skoler-skolefritidsordninger)

# Hensikt

Aktiviteten i barnehagene skal planlegges og drives slik at risikoen for smittespredning blir så liten som mulig. Denne retningslinjen beskriver når barn bør holdes hjemme på grunn av egen akutt sykdom, og rutiner som skal følges når barn blir syke i løpet av barnehagedagen.

Det skal alltid tas særlig hensyn til barn som er påvirket av sykdom, enten den er akutt eller av mer kronisk art. Aktiviteter skal tilpasses og de som trenger ekstra omsorg må få det.

# Målgruppe

Alle ansatte i barnehagene.

# Når syke barn bør holdes hjemme

Gode hygienerutiner for håndvask, håndtering av mat og kontakt med dyr er viktige generelle tiltak for å forbygge spredning av smittsomme sykdommer. I tillegg skal syke barn i mange tilfeller holdes hjemme en periode, dels for sin egen skyld og dels for å hindre smittespredning til andre.

Som utgangspunkt må barn som skal være i barnehagen være feberfrie og allmenntilstanden må være så god at barnet kan delta i normale aktiviteter. Vurderingen av det enkelte barns allmenntilstand må alltid baseres på foreldrenes skjønn.

Folkehelseinstituttets anbefalinger om når syke barn bør holdes hjemme skal følges ([Barnehager og smittevern - FHI](https://www.fhi.no/sm/smittevernveilederen/temakapitler/barnehager-og-smittevern/?term=)).

Det vises til veilederen for mer detaljerte opplysninger om symptomer og sykdommer.

# Når barn blir syke i løpet av barnehagedagen

Ansvarshavende for avdelingen innhenter informasjon om barnets tilstand; - som feber, smerter og smittefare, og vurderer barnets behov for omsorg, pleie og eventuelt andre tiltak.

Foreldrene informeres så snart som mulig dersom barnet blir sykt. Ansvarshavende bestemmer om foreldrene bør oppfordres til å hente barnet. Styrer skal informeres når foreldrene kontaktes.

Det vurderes om flere tiltak er nødvendige for å begrense smittespredning, for eksempel:

* ekstra renhold
* generell informasjon til øvrige foreldre
* varsling til kommunens smittevernlege

# Informasjon til foreldre ved smittsom sykdom:

* Foreldre på barnets avdeling varsles om konkret smittsom sykdom.
* Oppslag/e-post med nødvendig informasjon gis til alle foreldre på avdelingen.
* Hvis smittsom sykdom oppstår på flere avdelinger, eller barnet som er smittet har søsken på andre avdelinger, skal det også her gis informasjon.
* Ved flere tilfeller av smittsom sykdom i barnehagen skal barnehagesjef informeres, og det må vurderes om smittevernoverlegen i kommunen skal få melding.

# Kommunens smittevernoverlege

Kommunens smittevernoverlege skal varsles og kan bistå ved individuell vurdering og informasjon ved mer sjeldne og spesielle infeksjoner som blodsmitte og bærertilstander, ved påvising av resistente bakterier og ved varslingspliktige sykdommer.